FNS ออกหุ้นกู้ 200 ลบ. ดอกเบี้ยเกือบ 5% ขายรายใหญ่ 27 ต.ค.-3 พ.ย.นี้
FNS ออกหุ้นกู้ 200 ลบ.อายุ 5 ปี ดอกเบี้ย 4.95% ขายรายใหญ่ 27 ต.ค.-3 พ.ย.นี้ ระดมทุนใช้รองรับการขยายธุรกิจ
19 ต.ค. 2559

บริษัท ฟินันซ่า จำกัด (มหาชน) หรือ FNS ระบุว่า ได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท มูลค่าไม่เกิน 200 ล้านบาท อายุ 5 ปี ครบกำหนดไถ่ถอนปี พ.ศ.2564 อัตราดอกเบี้ยคงที่ร้อยละ 4.95 ต่อปี ชำระดอกเบี้ยทุกๆ 3 เดือนตลอดอายุหุ้นกู้ เสนอขายให้กับ ผู้ลงทุนสถาบัน และ/หรือนักลงทุนรายใหญ่ ตั้งแต่วันที่ 27 ต.ค.-3 พ.ย.59 ผ่าน บล.ฟินันซ่า ซึ่งเป็นผู้จัดจำหน่าย
โดยบริษัทมีวัตถุประสงค์การใช้เงินในการออกหุ้นกู้ครั้งนี้ เพื่อรองรับการขยายธุรกิจของบริษัท และ/หรือ เพื่อการลงทุนของบริษัท
อนึ่งบริษัท ฟิทช์เรทติ้ง (ประเทศไทย) จำกัด จัดอันดับเครดิตภายในประเทศระยะยาวของผู้ออกตราสารหนี้อยู่ที่ BBB- (tha) แนวโน้มอันดับเครดิตมีเสถียรภาพ เมื่อวันที่ 26 ก.ค.59
 